Un sofer mort de beat in trafic, a fost reclamat de trei ori la 112 si niciun un politist nu a intervenit.

Totul s-a petrecut pe traseul Pangarati- Piatra Neamt in seara zilei de 26.02.2016, in jurul orei 18, cand la intrarea in Pangarati, o echipa TVM si una de la vestea,net, aflate in acelasi autovehicul, au observat in trafic un autoturism marca Dacia Logan, care se deplasa haotic, dintr-o parte in alta a soselei, avand directia de mers catre Piatra- Neamt.

Fara niciun fel de exagerare, soferul era un adevarat pericol public. El a ajuns in repetate randuri pe contrasens (foto) si numai o minune a facut sa nu se intample o tragedie, fiind evitat la limita de nenumarate ori de catre cei care veneau din sens opus, in acest sens stand marturie imagini video, care vor fi publicate in orele urmatoare.

Asa cum era si normal, s-a apelat 112 si s-au reclamat cele vazute. De la dispecerat, am fost directionati catre politie, iar o doamna ne-a dat asigurari ca in cel mai scurt timp posibil, „teroristul” de la volan va fi oprit, nu inainte de a ne spune, ca „Stim domnu`. A mai sunat cineva. Cunoastem problema. Nu sunteti primul care suna. Vom trimite pe cineva.”

Fara a banui vreo secunda ca soferul din fata noastra despre care nu mai exista niciun dubiu ca e aproape de coma alcoolica va scapa de rigorile legii, am continuat deplasarea in spatele lui, asteptand sa ne contacteze un politist pentru a da detalii despre locul in care se afla inconstientul, asa cum stabiliseram cu doamna de la telefon.

Si uite asa… dupa mai bine de zece minute si dupa ce betivul de la volan a mai ratat milimetric niste tamponari pe contrasens dar si o cadere in canal de pe podul de la Vaduri, cu sufletul la gura, am ajuns in Piatra- Neamt, pe strada Petru Movila, tot sperand ca va aparea de undeva o masina de politie din acelea pe care le vedem ca filmeaza pe la trecerile de pietoni sau care stau ascunse prin diferite locuri, pentru a depista nu-i asa?… „vitezomanii”.

Stupefiati, am constatat ca nici vorba de asa ceva. „Teroristul din trafic” intra in oras, tot pe contrasens (foto) unde bine-nteles ca riscurile producerii unui accident, cresteau inzecit.

Increzatori in „oamenii legii”, si banuind ca o fi fost vreo neintelegere la mijloc, am apelat din nou 112. Aceeasi doamna, dupa ce i s-a explicat din nou situatia, a dat asigurari ca „trimitem pe cineva”.

Si… n-a mai trimis pe nimeni, desi am mers dupa Logan pana la domiciliul soferului, undeva pe o straduta de langa Liceul Auto. Nu ne-a mai contactat niciun politist, nici pana la ora publicarii, adica nici dupa cinci ore.

Deci, trei apeluri in interval de 15 minute (avem inregistrarile si le punem la dispozitia oricui oricand) si niciun politist nu intervine sa opreasca o posibila tragedie, care, dupa ce veti vedea imaginile video, va veti convinge ca se putea produce la fiecare secunda.

Consideram ca lipsa de reactie a politiei este de neacceptat, chiar revoltatoare si cerem sefului IPJ Neamt, Paul Tablan sa vina cu lamuriri, sa ne spuna motivul pentru care subalternii dumnealui efectiv ne-au scuipat in fata ignorand cel putin trei apeluri la 112 si sa prezinte masurile pe care le-a luat impotriva celor vinovati, dupa ce acestia vor fi identificati!

Si sa ne mai spuna seful IPJ, cum ramane cu actiunile de prevenire prezentate cu surle si tobe, daca subalternii dumnealui nu reactioneaza atunci cand sunt anuntati ca o nenorocire este pe cale sa se intample?

Iar daca se va veni cu raspunsuri gen „nu avem destui oameni” invitam pe cei responsabili, sa se inscrie intr-un sindicat si sa faca greva foamei in fata Ministerului de Interne!

Totodata, dam asigurari ca nu vom lasa acest subiect sa treaca doar ca o simpla stire pana cand va fi uitat, asa cum se intampla de multe ori si vom face eforturi ca incompetentii care au facut ca asa ceva sa fie posibil, sa fie trasi la raspundere.

P.S. De apreciat participantii la trafic, pentru eforturile lor de a-i face atenti pe soferi asupra faptului ca un conducator auto in stare de ebrietate le poate pune viata in pericol.

Ionut CORFU

explicatie poza: unul dintre momentele in care Loganul ajunge pe contrasens, inainte de Vaduri si este evitat la limita de cel care venea din fata lui